als_Latn dik_Latn sag_Latn
Largimi i Legjendës
Frank Lampard po largohet me respekt dhe falënderime. Ai do t’i mungojë Chelseas si futbollist, si ambasador, si rreze drite për profesionistët e rinj.
Politiko
E Hënë, 2 Qershor 2014 | 22:35
0 Komente.
Frank Lampard po e lë Chelsean, duke i dhënë fund karrierës së tij të shkëlqyeshme prej 13 vjetësh në Stamford Bridge dhe klubit do t’i mungojë 35 vjeçari si futbollist, si ambasador, si rreze drite për profesionistët e rinj që do të mësonin nga ai.
Kontrata e tij përfundon me 30 qershor dhe ka kohë që emri i tij lidhej me mundësinë që t’i bashkohej New York City.
Chelsea ishte e gatshme t’ia ofronte edhe një kontratë për një vit, por qartësisht Lampard kërkonte më shumë.
Me tërë respektin e MLS, një ligë kjo që po zhvillohet me shpejtësi në Shtetet e Bashkuara të Amerikës, vendimi i Lampard për të shkuar atje është një befasi, sepse ai ende ka çfarë të japë në futbollin elitar, ndërkohë që aktualisht po e udhëheq Kombëtaren e Anglisë në Kampionatin Botëror 2014.
Ah sikur gjenerata e re ta kishte profesionalizmin e Lampard.
Ai ishte një prej më të disiplinuarve në Chelsea. I pari që shkonte në kampin stërvitor, i fundit që largohej nga aty. Më i dashuri i Jose Mourinhos.
New York City është duke e marrë një lider-shembull.
Ai nuk simulon, nuk shtiret, nuk kapet kot. Ai e luan lojën siç duhet, drejt, me gjak, ndershëm dhe bukur.
Ai është sportist, në kuptimin e plotë të fjalës.
Tash, kur është 35 vjeç, Lampard dëshiron veç të vazhdojë të luajë.
Ai do të mund të shëtiste nga një studio televizive në tjetrën, siç bëjnë suksesshëm kolegët e tij. Do të mund ta fillonte rrugën e trajnerit.
Por, Lampard dëshiron vetëm të luajë, sepse e do lojën dhe digjet nga dëshira për të fituar dhe për t’i ngritur lart trofetë.
Duke e ditur se Chelsea tashmë është në rrugë të ndërtimit të një ekipi të ri, ai e ka të qartë se do ta ketë të vështirë të jetë startues. Mosha e bën të veten, konkurrenca e fortë po ashtu. Sepse, Nemanja Matic është duke shkëlqyer në pozicionin e mesfushës, aty ku Lampard ishte një yll i vërtetë në të kaluarën.
Prej se iu bashkua Chelseas nga West Ham, në vitin 2001, Lampard u shndërrua në një prej lojtarëve kryesorë dhe më influencues, si mesfushori më i mirë në Europë.
Lampard, i cili është golashënuesi më i mirë në historinë e Chelseas, me 211 gola, fitoi me Chelsean tri herë titullin e Ligës Angleze, një herë titullin e Ligës së Kampionëve, katër herë Trofeun e FA Cup, dy herë Trofeun e Ligës, dhe një herë Europa Ligën.
Ai është një legjendë e Chelseas. Dhe, siç legjendat dinë të jenë, ai po largohet me respekt dhe me falënderime të panumërta.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn